PRÍLOHA  A

PHILIP MORRIS COMPANIES INC.

VYHLÁSENIE O POLITIKE ZHODY S  FIŠKÁLNYMI A OBCHODNÝMI PRÁVNYMI PREDPISMI A  PRÁVNYMI PREDPISMI PROTI PRANIU ŠPINAVÝCH PEŇAZÍ 

I.	Úvod 

Dodržiavanie zhody je kľúčovou podnikateľskou úlohou pre každého jedného z nás a je úzko prepojené s finančnými a ostatnými cieľmi spoločnosti. Spôsob, akým svoju obchodnú činnosť vykonávame, je rovnako dôležitý ako finančné výsledky, ktoré dosahujeme. Nikto by nemal konať podľa nepravdivého predpokladu, že obchodné ciele sú dôležitejšie ako právne a etické štandardy. Naše obchodné ciele sa musia dosiahnuť v rámci zákonnosti a bez toho, aby bola ohrozená naša povesť bezúhonnosti alebo pohľad verejnosti na spoločnosť. 

V súlade s tým spoločnosť Philip Morris Companies Inc. vydáva toto vyhlásenie o  politike za všetky svoje spoločnosti v rámci skupiny (ďalej len  „spoločnosť“) s cieľom štandardizovať postupy súvisiace s fiškálnymi a obchodnými právnymi predpismi a právnymi predpismi proti praniu špinavých peňazí, ktoré sa vzťahujú na predaj piva a potravinových a tabakových výrobkov spoločnosti. Súčasťou tohto vyhlásenia o politike sú opatrenia, ktoré majú zabezpečiť ochranu pred presunom našich výrobkov na nezákonné distribučné cesty a zneužívaním našich výrobkov páchateľmi trestných činov na „pranie“ svojich výnosov z trestnej činnosti. Táto politika sa teda týka právnych predpisov  a nariadení, ktoré upravujú:

(i)	platby dovozného cla, dane z pridanej hodnoty, spotrebných daní a iných platieb vzťahujúcich sa na naše výrobky;

(ii)	nakladanie s platbami, ktoré prijímame od našich zákazníkov;

(iii)	požiadavky na výkazy a vedenie evidencie o peňažných operáciách  a

(iv)	obchodné obmedzenia alebo zákazy.

Jej súčasťou je aj dôležité usmernenie “poznaj svojho zákazníka“, ktoré nám pomáha dosahovať náš cieľ, a to uskutočňovanie obchodu len s firmami, ktoré sa stotožňujú  s našimi vysokými štandardmi bezúhonnosti a čestnými obchodnými praktikami. Ďalej sú stanovené aj postupy oznamovania podozrivých aktivít v tejto oblasti. Pre oblasť protimonopolných právnych predpisov a právnych predpisov o hospodárskej súťaži sú stanovené samostatné politiky a programy zhody. Ako sa ďalej uvádza, toto vyhlásenie o politike opätovne potvrdzuje záväzok spoločnosti dodržiavať právne predpisy vzťahujúce sa na jej obchod, ako aj prvoradú zodpovednosť jednotlivých spoločností v rámci skupiny zavádzať a trvalo zlepšovať svoje programy zhody. Toto vyhlásenie o politike sa vzťahuje na všetky domáce a medzinárodné spoločnosti v rámci skupiny, ktoré sa zaoberajú predajom, distribúciou alebo udeľovaním povolení na ktorékoľvek výrobky spoločnosti, alebo ktoré vyberajú platby za takéto výrobky (aj keď spôsob použitia určitých právnych predpisov, napríklad právnych predpisov a nariadení proti praniu špinavých peňazí, môže byť medzi spoločnosťami v rámci skupiny rôzny).

II.	Programy zhody

Každá spoločnosť v rámci našej skupiny zavedie program zhody, ktorým bude vykonávať toto vyhlásenie o politike („program zhody“). Pri príprave tohto programu zhody by mal manažment každej spoločnosti v rámci skupiny v spolupráci so svojím právnym poradcom identifikovať fiškálne a obchodné právne predpisy a právne predpisy proti praniu špinavých peňazí, ktoré sa týkajú ich obchodu; zabezpečiť, aby boli všetci príslušní zamestnanci (vrátane zamestnancov  obchodu, úverových služieb, finančných operácií a účtovníctva, ako aj ostatných zamestnancov, ktorí prichádzajú do styku so zákazníkmi a inými nezávislými zmluvnými partnermi) oboznámení s týmito právnymi predpismi, ako aj s politikou spoločnosti; a zaviesť postupy určené na predchádzanie a odhaľovanie porušenia právnych predpisov alebo politiky spoločnosti vrátane primeraného vzdelávania a školiacich programov.

Právne oddelenie každej spoločnosti v rámci skupiny by malo svojej spoločnosti v rámci skupiny poskytovať rady pri vypracovaní vhodného programu zhody a usmerňovať ju pri zavádzaní programu zhody a sledovaní jeho dodržiavania. Na tieto účely hlavný poradca každej spoločnosti v rámci skupiny ustanoví jedného alebo viacerých členov právneho oddelenia tejto spoločnosti v rámci skupiny, ktorí budú pôsobiť ako koordinátori zhody.

III.	Všeobecný štandard správania 

Ako je uvedené v Politike obchodného správania, spoločnosť očakáva od všetkých zamestnancov vysoký štandard správania a osobnej bezúhonnosti. Politika obchodného správania tiež ustanovuje:

„Správanie, ktoré je nezákonné alebo porušuje politiky a postupy spoločnosti, sa nebude za žiadnych okolností tolerovať. To sa týka aj správania v krajine, ktorá neuplatňuje vo svojom právnom poriadku obmedzenie alebo zákaz, alebo v ktorej porušenie nepodlieha verejnej kritike alebo odsúdeniu.“

Okrem toho skutočnosť, že sa konkurent alebo iná spoločnosť zrejme podieľa na nezákonnej činnosti zjavne bez toho, aby boli vystavení akýmkoľvek sankciám, neoprávňuje na takúto činnosť alebo neznamená, že my sa na takej činnosti môžeme podieľať alebo tolerovať účasť našich zákazníkov alebo kohokoľvek, kto je so spoločnosťou spojený. Programy zhody jednotlivých spoločností v rámci skupiny by mali obsahovať tieto zásady a štandardy správania.

IV.	Typy právnych predpisov a postupov, ktoré má táto politika obsahovať

Každý program zhody jednotlivých spoločností v rámci skupiny by mal identifikovať platné právne predpisy, ktoré upravujú predaj jej výrobkov, so zohľadnením jurisdikčnej a ďalšej problematiky. Takéto programy zhody by však mali obsahovať najmenej nasledujúce základné oblasti právnych predpisov a postupov, ak sú príslušné:

A.	Colné a fiškálne právne predpisy a nariadenia

Všeobecným pravidlom je, že na dovoz výrobkov spoločnosti sa vzťahujú  rôzne colné a fiškálne právne predpisy a nariadenia. Najmä fyzický dovoz výrobkov do určitého štátu musí byť zvyčajne v súlade s nasledujúcim:

(i)	s nariadeniami ustanovujúcimi dovozné clo, daň z pridanej hodnoty, spotrebnú daň a podobné platby, ktorým naše výrobky môžu podliehať; alebo

(ii)	s daňovými, súvisiacimi a inými podobnými nariadeniami,  ktoré upravujú zásielky nepodliehajúce daniam alebo clu (duty-free).

Zásielky alebo obchod s výrobkami, pri ktorých sa porušujú tieto typy  právnych predpisov, sa zvyčajne označujú ako nezákonný dovoz, pašovanie alebo daňový únik. Vládne organizácie a inštitúcie presadzujúce právo na celom svete sa v čoraz väčšej miere zaoberajú prípadmi nezákonného dovozu a ich zaznamenaným prepojením s praním špinavých peňazí v niektorých krajinách. Politika spoločnosti v tomto kontexte je jasná: nebudeme tolerovať, uľahčovať alebo podporovať nezákonné dovozy alebo pranie špinavých peňazí a budeme spolupracovať s vládami pri ich aktivitách zameraných na predchádzanie nezákonnému obchodu s výrobkami, ktoré vyrábame.

B.	Prijímanie platieb

Páchatelia trestnej činnosti často vykonávajú obchodné operácie s peňažnými prostriedkami v hotovosti pochádzajúcimi z trestnej činnosti alebo s obchodovateľnými cennými papiermi, ktoré predstavujú platobné prostriedky rovnocenné peňažným prostriedkom v hotovosti (napr. peňažné príkazy alebo cestovné šeky), ktoré boli nakúpené za peňažné prostriedky v hotovosti pochádzajúce z trestnej činnosti. Organizovaná trestná činnosť sa tiež môže týkať platieb vykonaných tretími osobami, ktoré možno neexistujú alebo sú len  nastrčenými osobami, alebo  platieb v mene inej  krajiny, ako je krajina, v ktorej sa obchod realizuje. Podľa právnych predpisov USA a iných štátov za určitých okolností sa aj samotné nakladanie s výnosmi z trestnej činnosti môže považovať za trestné konanie.

Ako potvrdenie našich dlhodobo zavedených postupov v tejto oblasti by mali programy zhody jednotlivých spoločností v rámci skupiny, ktorými sa má vykonávať toto vyhlásenie o politike,  obsahovať nasledujúce požiadavky:

(i)	akceptovateľné formy platieb sú: (a) bezhotovostný prevod alebo šek, v oboch prípadoch z bankového účtu vedeného na meno zákazníka; (b) bankový šek alebo banková zmenka, v oboch prípadoch vystavené bankou v krajine, v ktorej je zákazník usadený a (c) peňažné prostriedky v hotovosti, ale len vtedy, ak z hľadiska povahy a rozsahu obchodných operácií zákazníka (napr. malá maloobchodná predajňa) v miestnych podmienkach nie je obchodne možné použitie niektorej z foriem platby uvedenej v písmenách  a) alebo b);

(ii)	všetky platby musia byť uskutočnené v rovnakej mene, v akej je vystavená faktúra;

(iii)	platby prostredníctvom tretích osôb nie sú prípustné;

(iv)	akékoľvek preplatky musia byť dôsledne preskúmané; akúkoľvek požiadavku na úhradu preplatku alebo na vyplatenie  vrátenej sumy tretej osobe musí schváliť finančný riaditeľ a  riaditeľ spoločnosti v rámci skupiny  alebo ich zástupcovia a

(v)	úhrady jednotlivých splatných faktúr alebo skupiny faktúr by mali byť vykonané jedným platobným úkonom. 

V postupoch zavedených v jednotlivých spoločnostiach v rámci skupiny môžu existovať v individuálnych prípadoch výnimky z týchto piatich požiadaviek, tieto výnimky však musí schváliť finančný riaditeľ a riaditeľ spoločnosti v rámci skupiny alebo ich zástupcovia. Ak sa výnimky povolia, v postupoch musí byť stanovené, že ich možno uplatniť len za výnimočných okolností a dôvody na povolenie akejkoľvek výnimky musia byť zdokumentované.

Okrem toho každý program zhody by mal obsahovať primerané postupy na identifikáciu platieb, ktoré neboli vykonané v súlade s týmto vyhlásením o politike, alebo ktoré vyžadujú ďalšie preskúmanie. Keďže neakceptovateľné alebo podozrivé platby môžu byť znakom nezákonnej činnosti, je nevyhnutné, aby sa v takýchto prípadoch vykonalo zisťovanie a stanovilo sa, či sú zákazník a transakcia, ako aj dôvod platby legitímne.

C.	Výkazy a vedenie evidencie o peňažných operáciách

Na účely fiškálnej kontroly alebo predchádzania trestnej činnosti USA a mnohé iné krajiny zaviedli požiadavky na rôzne výkazy o peňažných operáciách alebo iných transakciách a evidenciu domácich a/alebo medzinárodných transakcií. Mnohé z týchto požiadaviek sa vzťahujú len na finančné inštitúcie a spoločnosti poskytujúce finančné služby, ale niektoré sa vzťahujú všeobecne na všetky spoločnosti. Vo všeobecnosti sa požaduje, aby zákazníci pri realizácii transakcie, ktorej súčasťou je použitie peňažných prostriedkov v hotovosti alebo platobných prostriedkov rovnocenných platobným prostriedkom v hotovosti presahujúce určitú prahovú hodnotu (napr. 10 000 USD), preukázali svoju totožnosť a poskytli ďalšie informácie. Každá spoločnosť v rámci skupiny by mala  uskutočniť kroky, ktorými zabezpečí trvalé dodržiavanie týchto požiadaviek.

D.	Obchodné obmedzenia alebo zákazy

OSN a Európska únia, Švajčiarsko, USA a mnohé ďalšie jurisdikcie periodicky zavádzajú rôzne kontroly vývozu a obchodu, ktoré obmedzujú alebo zakazujú obchodovanie s určitými krajinami, právnickými osobami alebo fyzickými osobami. Obchodné obmedzenia majú rôzne formy a môžu obsahovať:

(i)	zákaz vývozu do krajiny, na ktorú bola vyhlásená sankcia;

(ii)	zákaz dovozu tovaru alebo obchodovania s tovarom, ktorý má pôvod v krajine, na ktorú bola vyhlásená sankcia;

(iii)	zákaz cestovania do krajiny alebo z krajiny, na ktorú bola vyhlásená sankcia; 

(iv)	zákaz nových investícií v krajine, na ktorú bola vyhlásená sankcia; alebo

(v)	zákaz finančných a obchodných transakcií s účasťou krajiny, na ktorú bola vyhlásená sankcia, alebo určených právnických osôb a fyzických osôb.

Pôsobnosť týchto typov právnych predpisov je rôzna, ale spravidla môžu obmedzovať činnosti občanov alebo obyvateľov jurisdikcie, ktorá sankcie vyhlásila vrátane spoločností registrovaných v takejto jurisdikcii, vo vzťahu k vládam, finančným inštitúciám, firmám alebo osobám, ktoré sú usadené v krajine, na ktorú bola vyhlásená sankcia alebo sa s ňou oficiálne stotožňujú. V súčasnosti sú v platnosti obchodné obmedzenia, ktoré sa vzťahujú na spoločnosti dodávajúce spotrebný tovar (t. j. na rozdiel od obmedzení týkajúcich sa predaja vojenských alebo iných technológií) voči viacerým krajinám, medzi ktoré patria: Afganistan, Kuba, Irán, Irak, Líbya, Mjanmarsko (Barma), Severná Kórea, Sudán a Juhoslávia (Srbsko). Každý program zhody by mal byť zostavený tak, aby zaistil, že spoločnosť v rámci skupiny splní požiadavky každej obchodnej kontroly  alebo nariadení, ktoré sa môžu na ňu vzťahovať. 

V.	Usmernenie „Poznaj svojho zákazníka“

Programy zhody jednotlivých spoločností v rámci skupiny by mali okrem toho, že obsahujú platné právne predpisy hmotného práva, obsahovať usmernenia týkajúce sa výberu zákazníkov a práce s nimi. Nasledujúce časti zdôrazňujú niektoré kľúčové prvky, ktoré by mali byť súčasťou týchto usmernení a ktoré majú slúžiť na podporu politiky spoločnosti a jej úsilia o zhodu. 

Spoločnosť má záujem o obchodnú spoluprácu len s takými firmami, ktoré sa stotožňujú s našimi štandardami bezúhonnosti a čestnými obchodnými praktikami. V opačnom prípade nám hrozí možnosť,  že aj vzdialené spojenie s tretími osobami, ktoré porušujú právne predpisy, môže poškodiť našu povesť alebo spôsobiť spoločnosti alebo jej zamestnancom právne ťažkosti. Z týchto, ale aj iných dôvodov by mali manažéri pozorne hodnotiť bezúhonnosť potenciálnych zákazníkov pred vstupom do akéhokoľvek obchodného vzťahu.

A.	Výber zákazníka

Najmä pred schválením každého nového zákazníka pre akékoľvek väčšie množstvo našich výrobkov by manažéri mali získať dostatočné informácie o zákazníkovi a o jeho obchodnej činnosti, aby sa ubezpečili, že tento zákazník je: (i) skutočne existujúcou právnickou osobou; (ii) schopný za tovar zaplatiť a (iii) spoločnosťou s dobrou povesťou, zaoberajúcou sa zákonnou obchodnou činnosťou. Všetky tieto previerky by sa mali zdokumentovať a pravidelne opakovať vrátane prípadu každej zmeny vlastníckych vzťahov  zákazníka.  Frekvencia a rozsah takýchto previerok môže byť rôzna v závislosti od faktorov, ako je povaha a rozsah vzťahu, úroveň nákupov a geografické oblasti, v ktorých zákazník vykonáva obchodnú činnosť. Ak existujú akékoľvek podozrivé okolnosti alebo nezrovnalosti v informáciách, mala by sa uskutočniť dodatočná riadna previerka. V každom prípade však by mal program zhody každej jednotlivej spoločnosti v rámci skupiny vyžadovať vykonanie adekvátnej riadnej previerky,  aby sa potvrdilo, že zákazníci konajú v dobrej viere.

Všetci noví zákazníci by mali byť oboznámení s očakávaniami spoločnosti v oblasti zhody. Ďalej by mali programy zhody stanoviť postup opakovaného pripomínania politiky zhody.

Na záver každá spoločnosť v rámci skupiny by mala zaviesť postup na uchovanie príslušných evidencií o zákazníkovi, ktoré môžu obsahovať nasledujúce materiály:

(i)	formulár, ktorým sa schvaľuje zákazník, uvádzajúci podrobné údaje o výrobkoch, ktoré je zákazník oprávnený nakupovať a zamýšľaný trh (podpísaný určeným vedúcim úradníkom/zamestnancom spoločnosti v rámci skupiny);

(ii)	list o politike zhody s  fiškálnymi a obchodnými právnymi predpismi (pravidelne zasielaný našim zákazníkom, aby sme im pripomínali našu politiku);

(iii)	kontroly typu „riadna previerka“ (napr. správa z previerky spoločnosti, podrobné údaje o majiteľoch a hlavných vedúcich zamestnancoch, bankové referencie a iné previerky úverovej bonity) a 

(iv)	akékoľvek zisťovania vládnych organizácií a  odpovede na ne týkajúce sa  zákazníka alebo jeho podnikania. 

B.	Predaj len schváleným zákazníkom

Politikou spoločnosti je  predaj výrobkov  len schváleným zákazníkom, v množstvách zodpovedajúcich legitímnemu dopytu na trhu po týchto výrobkoch. V súlade s tým by sa výrobky nemali predávať nikomu inému ako schváleným zákazníkom. Pobočky schválených zákazníkov nie sú same osebe schválenými zákazníkmi. Akákoľvek požiadavka na dodávky našich výrobkov tretej strane, ktorú predloží spoločnosti existujúci zákazník, by sa mala riešiť ako požiadavka na schválenie nového zákazníka. 
 
C.	Trvalé povedomie a monitoring

Manažéri by si mali neustále udržiavať vysokú úroveň povedomia o obchodných praktikách našich zákazníkov a mali by mať na pamäti možnosť negatívnych zmien v ich obchodných praktikách, ako aj zachytávať znaky podozrivého konania vrátane podozrivých transakcií. Napríklad ak správy v tlači tvrdia, že  zákazník alebo zákazníkov zákazník sa zúčastňuje  na nezákonnom obchode, alebo ak sa objednávky zákazníka náhle výrazne zvýšia bez akéhokoľvek jasného odôvodnenia vyplývajúceho z trhových podmienok, má sa vykonať ďalší adekvátny prieskum. Akékoľvek náznaky možných porušení tohto vyhlásenia o politike by mali byť oznámené v súlade s odsekom VII.

D.	Obchodovanie  so zákazníkmi

Spoločnosť rešpektuje obchodnú slobodu svojich zákazníkov a uznáva, že protimonopolné právne predpisy a právne predpisy o hospodárskej súťaži môžu obmedzovať rozsah kontroly cien pri ďalšom predaji alebo iné podmienky, za ktorých naši zákazníci ďalej predávajú naše výrobky. 

V súlade s týmto a ďalšími princípmi a v súlade s Politikou obchodného správania by zamestnanci nemali byť vlastníkmi významnejšieho podielu v spoločnosti zákazníka alebo v organizácii, ktorá sa chce stať zákazníkom, ak zodpovedný vedúci úradník/zamestnanec (ako je definovaný v Politike obchodného správania) na to nedal písomný súhlas a nemali by sa zúčastňovať na riadení alebo kontrole obchodných záležitostí zákazníka.

Okrem toho by zamestnanec za žiadnych okolností nemal žiadnej osobe napomáhať  akékoľvek konanie, ktorého predmetom sú naše výrobky, pri ktorom sa porušujú fiškálne a obchodné právne predpisy alebo právne predpisy proti praniu špinavých peňazí a/alebo nariadenia vrátane únikov na uplatniteľných daniach a dovoznom cle. Žiaden zamestnanec by nemal napomáhať alebo zúčastňovať sa akejkoľvek činnosti, ktorá podvracia túto politiku napríklad tým, že by odsúhlasil pôsobenie existujúceho alebo nového zákazníka v pozícii sprostredkujúceho nákupcu, ktorý naše výrobky predá ďalšej firme, ktorá nebola schválená ako zákazník.

Od našich zákazníkov očakávame, že budú pri ďalšom predaji našich výrobkov dodržiavať všetky platné právne predpisy a očakávame, že naši zákazníci  budú v rámci dodržiavania platných právnych predpisov ďalej zabezpečovať, aby ich zákazníci ďalej predávali naše výrobky na trhoch, na ktoré sú určené. Vyhradzujeme si právo zastaviť dodávky výrobkov akémukoľvek zákazníkovi, u ktorého sa preukáže, že sa podieľa na predaji alebo distribúcii nezákonne dovezených výrobkov našej spoločnosti. Očakávame, že rovnako budú naši zákazníci postupovať voči svojim zákazníkom.

E.	Licenční a zmluvní výrobcovia

Musíme neustále dôsledne prehodnocovať výber osôb, ktorým umožníme používať naše meno a naše ochranné známky vrátane licenčných partnerov a zmluvných výrobcov a vykonávať zodpovedajúce kontroly typu riadna previerka, aby sme sa uistili, že ide o osoby s dobrou povesťou. Práve tak, ako by sme mali neustále pozorne sledovať prípadné zmeny v obchodných postupoch každého zákazníka, rovnako musíme mať prehľad aj o správaní našich licenčných a iných obchodných partnerov. 

VI.	Žiadosti vlády o poskytnutie informácií 

Z času na čas sa stáva, že je spoločnosti doručené predvolanie na súd alebo písomná alebo ústna požiadavka od orgánov zabezpečujúcich presadzovanie práva alebo iných vládnych organizácií na poskytnutie záznamov alebo informácií o  zákazníkoch alebo obchodných partneroch, u ktorých môže prebiehať vyšetrovanie alebo môžu byť prepojení s treťou stranou, u ktorej prebieha vyšetrovanie. Ako je uvedené v právnej príručke zamestnanca spoločnosti Philip Morris Companies Inc., politikou spoločnosti je úplná spolupráca pri týchto žiadostiach v rámci platných právnych predpisov o ochrane súkromia a ďalších súvisiacich právnych predpisov a včasná odpoveď na každú zákonnú požiadavku.  Každý zamestnanec,  ktorý takúto žiadosť o poskytnutie informácií dostane, by mal postupovať podľa právnej príručky a v rámci tohto postupu by sa mal bezodkladne spojiť s právnym oddelením, ktoré požiadavku preskúma.

V rámci našej dlhodobej politiky podporovania zásahov vlády proti nezákonnému obchodovaniu s našimi výrobkami nás z času na čas žiadajú o poskytnutie súčinnosti pri  zisťovaní krajiny a dátumu výroby určitého výrobku a nášho zákazníka tohto výrobku na základe označenia výrobku a iných záznamov. Každá spoločnosť v rámci skupiny by mala mať svoj systém označovania, ktorý nám spolu s príslušnou dokumentáciou umožní spolupracovať s vládami pri identifikácii osôb, ktoré naše výrobky nakúpili a dátumu a miesta výroby týchto výrobkov. Tak isto každý zamestnanec, ktorý sa dozvie o akomkoľvek pokuse o nedovolenú manipuláciu s  našimi výrobkami alebo ich balením, alebo o akomkoľvek pokuse falšovať faktúry alebo iné dovozné doklady, by mal túto skutočnosť okamžite ohlásiť právnemu oddeleniu. 

VII.	Hlásenie o podozrení z nezákonného konania

Akékoľvek náznaky možných porušení tohto vyhlásenia o politike alebo programov zhody alebo podozrivej činnosti zo strany zákazníkov by sa mali bezodkladne hlásiť právnemu oddeleniu  príslušnej spoločnosti v rámci skupiny, aby  bolo možné uskutočniť zodpovedajúce kroky. Medzi možné zodpovedajúce kroky patrí sledovanie činnosti zákazníka, prípadné rozhodnutie manažmentu o pozastavení alebo ukončení obchodného vzťahu v súlade s politikou spoločnosti a/alebo rozhodnutie o  oznámení činnosti príslušnému vládnemu orgánu. Právne oddelenia jednotlivých spoločností zavedú postup, ktorý zabezpečí utajenie totožnosti osoby podávajúcej hlásenie o porušovaní tejto politiky alebo programu zhody danej spoločnosti alebo každej podozrivej činnosti  zákazníka, ak o to osoba podávajúca hlásenie požiada.

VIII.	Porušenia

V súlade s Politikou obchodného správania a právnou príručkou každý zamestnanec, ktorý porušuje toto vyhlásenie o politike alebo programy zhody a politiky, ktoré jednotlivé spoločnosti v rámci skupiny uplatňujú a budú uplatňovať, môže byť disciplinárne stíhaný s možným následkom ukončenia pracovného pomeru a straty výhod z neho vyplývajúcich. Každé podozrenie z porušenia fiškálnych a obchodných právnych predpisov alebo právnych predpisov proti praniu špinavých peňazí  zákazníkmi, licenčnými partnermi alebo zmluvnými výrobcami by malo byť ohlásené v súlade s uvedeným postupom.

Na záver, zamestnanci sa týmto naliehavo vyzývajú, aby sa zamysleli nad podstatou tohto vyhlásenia o politike a konali v súlade s ním. Je mimoriadne dôležité, aby sme konali v súlade s našim záväzkom dodržiavať a rešpektovať právne predpisy upravujúce našu podnikateľskú činnosť a chrániť naše dobré meno a povesť. Prípadné otázky týkajúce sa tohto vyhlásenia o politike by sa mali predložiť právnemu oddeleniu.

13. septembra 1999